**גי דרו** (בצרפתית: **Guy Drut**;‏ נולד ב-6 בדצמבר 1950) הוא אתלט עבר צרפתי. אלוף אולימפי (מונטריאול 1976) וסגן אלוף אולימפי (מינכן 1972) בריצת 110 מטר משוכות ושיאן עולם בריצת 50 מטר משוכות ו-110 מטר משוכות.

לאחר פרישתו מפעילות ספורטיבית פנה לעסוק בפוליטיקה. בשנים 1995–1997 כיהן בתפקיד שר הספורט של צרפת וב-1996 נבחר לוועד האולימפי הבינלאומי.

ביוגרפיה
--------

### נעוריו

גי דרו נולד ב-1950 בפה-דה-קאלה שבצרפת. כבר בנעוריו הראה יכולות ספורטיביות מגוונות כשהחל להתחרות בקרב עשר וב-1968 זכה במקצוע זה באליפות צרפת באתלטיקה לנוער. בהמשך החליט להתמקד בריצת 110 מטר משוכות וזכה במקצוע זה ב-7 אליפויות צרפת (1970, 1971, 1972, 1973, 1975, 1976 ו-1980). את הקריירה הבינלאומית שלו החל דרו ב-1969 והיא נמשכה עד 1981 כשפנה לפוליטיקה.

### פעילות פוליטית

את פעילותו הפוליטית החל דרו עוד בתקופת הקריירה הספורטיבית. ב-1975 מונה למנהל פרויקטים (Chargé de Mission) במשרדו של ז'אק שיראק. ב-1985, לאחר פרישתו מפעילות ספורטיבית, מונה למנהל מחלקת הספורט בעיריית פריז וב-1986 לפרלמנט הצרפתי מטעם מחוז סן-אה-מרן (Seine-et-Marne) (תפקיד אותו מילא עד -2007 לאחר שנבחר מחדש מספר פעמים). במקביל להיותו חבר פרלמנט מילא תפקיד של חבר מועצה במספר מועצות מקומיות. ב-1995 מונה לשר הספורט של צרפת בממשלתו של ראש הממשלה אלן ז'ופה תפקיד אותו מילא עד-1997.

ב-2005 הועמד דרו לדין על העסקה פיקטיבית של פעילים פוליטיים, הורשע ונדון ל-15 חודשי מאסר על-תנאי. בעקבות זאת הוא הושעה זמנית מחברותו בוועד האולימפי הבין-לאומי. ב-2006 השתמש הנשיא ז'אק שיראק בסעיף חוקתי מיוחד כדי לחון את דרו על בסיס תרומה משמעותית למדינה. חנינה זו הביאה למחאה בצרפת בטענה של "מכבסת פשעים". צרפת אף נאלצה להחזיר את הכיסא שהיה שמור לה בוועד האולימפי הבין-לאומי.

### פעילות בוועד האולימפי

דרו מילא שורה של תפקידים בוועד האולימפי הבין-לאומי:

* יו"ר הוועדה ליחסים בינלאומיים (2005-2002).
* חבר בוועד "ספורט לכל" (2001-1998).
* חבר ועדת הקונגרס (2009-2007).
* חבר בוועדת ההכנות לקראת אולימפיאדת ריו דה ז'ניירו (2016) (2009-2008).
* חבר בוועדת תיאום לאולימפיאדת הנוער נאנג'ינג (2014) (2011-2010).
* חבר בוועדת ההכנות לקראת אולימפיאדת טוקיו (2020) (2021-2013).
* חבר בוועדה ליחסים בינלאומיים (2015-2014).
* חבר בוועדה לענייני ציבור ופיתוח חברתי באמצעות ספורט (החל מ-2015).

קריירה ספורטיבית
----------------

### 1969

באליפות אירופה שנערכה באתונה, יוון סיים במקום רביעי בריצת 110 מטר משוכות בתוצאה של 14.08 שניות.

### 1970

באליפות אירופה באתלטיקה באולם בווינה, אוסטריה זכה במדליית ארד בריצת 60 מטר משוכות אחרי גונטר ניקל (אנ') מגרמניה המערבית ופרנק זיבק (אנ') מגרמניה המזרחית. לשלושת הרצים נמדד זמן זהה של 7.8 שניות.

### 1971

באליפות אירופה שנערכה בהלסינקי, פינלנד לא סיים את מקצה המוקדמות בריצת ריצת 110 מטר משוכות.

במשחקי הים התיכון שנערכו באיזמיר, טורקיה זכה במדליית זהב בריצת 110 מטר משוכות בשיא משחקים של 13.7 שניות לפני סרג'יו ליאני (אנ') מאיטליה (14.2 שניות) ואפסטרטיוס וסיליאו (Efstratios Vassiliou) מיוון (14.2 שניות).

### 1972

#### שיאן עולם

באליפות אירופה באולם שנערכה בגרנובל, צרפת זכה דרו במדליית זהב בריצת 50 מטר משוכות בשיא עולם חדש של 6.51 שניות לפני מנפרד שומן (אנ') מגרמניה המערבית (6.58 שניות) ואנטולי מושיאשוילי (אנ') מברית המועצות (6.59 שניות).

באולימפיאדת מינכן זכה במדליית כסף בריצת 110 מטר משוכות בתוצאה של 13.34 שניות אחרי רוד מילבורן שקבע שיא עולם חדש של 13.24 שניות ולפני תומאס היל (אנ') (13.48 שניות), שניהם מארצות הברית.

### 1973

באליפות אירופה באולם שנערכה ברוטרדם, הולנד סיים במקום שישי בריצת 60 מטר משוכות בתוצאה של 9.22 שניות.

### 1974

באליפות אירופה באולם שנערכה בגטבורג, שוודיה לא סיים את ריצת גמר 60 מטר משוכות.

באליפות אירופה שנערכה ברומא, איטליה זכה במדליית זהב בריצת 110 מטר משוכות בשיא אליפות של 13.40 שניות, לפני מירוסלוו וודזניסקי (אנ') (13.67 שניות) ולזק וודזינסקי (אנ') (13.71 שניות), שניהם מפולין.

### 1975

#### שיאן עולם

בתחרות שנערכה ביולי בסן-מור-דה פוסה (אנ') שבצרפת קבע דרו בריצת 110 מטר משוכות שיא עולם חדש של 13.1 שניות שיפור לשיא של רוד מילבורן (13.2 שניות) שנקבע יום לפני כן בתחרות שנערכה באיטליה. באוגוסט אותה שנה שיפר דרו את התוצאה שלו וקבע שיא עולם חדש של 13.0 שניות בתחרות שנערכה במערב ברלין. שיא זה היה האחרון שנמדד בשעון ידני והחל מ-1975 החלה מדידה בשעון אלקטרוני.

### 1976

#### אלוף אולימפי

באולימפיאדת מונטריאול זכה במדליית זהב בריצת 110 מטר משוכות בתוצאה של 13.0 שניות לפני אלחנדרו קסנייאס (אנ') מקובה (13.33 שניות) ווילי דבנפורט מארצות הברית (13.38 שניות)

### 1981

באליפות אירופה באולם שנערכה בגרנובל זכה במדליית ארד בריצת 50 מטר משוכות בתוצאה של 6.54 שניות אחרי ארטו בריגרה (אנ') מפינלנד (6.47 שניות) וחבייאר מוראצ'ו (אנ') מספרד (6.48 שניות).

ספרו
----

* Guy Drut, Jean Lescat, **Une haie après l'autre**, Amazon, 2011

קישורים חיצוניים
----------------

ויקישיתוף מדיה וקבצים בנושא **גי דרו** בוויקישיתוף
* 

* גי דרו, באתר הוועד האולימפי הבין-לאומי

* גי דרו, באתר olympedia.org

* גי דרו, באתר התאחדות האתלטיקה הבין-לאומית

* גי דרו, באתר Track and Field (גברים)
* גי דרו, באתר sports-reference.com
* גי דרו, באתר olympics.com
* גי דרו, באתר worldathletics.org
* זכייתו של גי דרו בריצת 110 משוכות באולימפיאדת מונטריאול, סרטון באתר יוטיוב

הערות שוליים
------------

1. ↑  ספרו של גי דרו, באתר אמזון

|  אלופים אולימפיים - ריצת 110 מטר משוכות (גברים) |
| --- |
| 

|  |
| --- |
| (1896): תומאס קרטיס ארצות הבריתארצות הברית • (1900): אלווין קריינזלין ארצות הבריתארצות הברית • (1904): פרד שול ארצות הבריתארצות הברית • (1908): פורסט סמיתסון ארצות הבריתארצות הברית • (1912): פרד קלי ארצות הבריתארצות הברית • (1920): ארל תומסון קנדהקנדה • (1924): דניאל קינסי ארצות הבריתארצות הברית • (1928): סידני אטקינסון דרום אפריקהדרום אפריקה • (1932): ג'ורג' סיילינג ארצות הבריתארצות הברית • (1936): פורסט טאונס ארצות הבריתארצות הברית • (1948): ויליאם פורטר ארצות הבריתארצות הברית • (1952): הריסון דילארד ארצות הבריתארצות הברית • (1956): לי קלהון ארצות הבריתארצות הברית • (1960): לי קלהון ארצות הבריתארצות הברית • (1964): הייז ג'ונס ארצות הבריתארצות הברית • (1968): וילי דבנפורט ארצות הבריתארצות הברית • (1972): רוד מילבורן ארצות הבריתארצות הברית • (1976): גי דרו צרפתצרפת • (1980): תומאס מונקלט מזרח גרמניהמזרח גרמניה • (1984): רוג'ר קינגדום ארצות הבריתארצות הברית • (1988): רוג'ר קינגדום ארצות הבריתארצות הברית • (1992): מארק מקקוי קנדהקנדה • (1996): אלן ג'ונסון ארצות הבריתארצות הברית • (2000): אנייר גרסיה קובהקובה • (2004): ליו שיאנג הרפובליקה העממית של סיןהרפובליקה העממית של סין • (2008): דאירון רובלס קובהקובה • (2012): ארייס מריט ארצות הבריתארצות הברית • (2016): עומאר מקלאוד ג'מייקהג'מייקה • (2020): האנסל פרצ'מנט ג'מייקהג'מייקה |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007447508005171
* BnF: cb119006773 (data)
* GND: 121090981
* World Athletics: 7984
* ISNI: 0000 0000 6642 3170
* LCCN: n88607880
* SUDOC: 026838117
* VIAF: 91767641
* WorldCat: lccn-n88607880

 |